OBRAZLOŽITVENI MEMORANDUM

1.OZADJE PREDLOGA

Razlogi za predlog in njegovi cilji

Komisija uporablja reaktor z visokim fluksom v skladu s sporazumom med Euratomom in Nizozemsko z dne 25. julija 1961. Ta sporazum je bil podpisan za obdobje 99 let. Stranki sta za njegovo izvajanje 31. oktobra 1962 sklenili dolgoročno najemno pogodbo za 99 let, ki podeljuje stvarno pravico.

Reaktor z visokim fluksom ima pomembno vlogo v Evropski uniji. Glavni cilj dodatnega raziskovalnega programa reaktorja z visokim fluksom je zagotoviti stalen in zanesljiv nevtronski fluks za eksperimentalne namene. Preiskovana področja so: znanost jedrskih snovi in goriva z namenom izboljšanja varnosti jedrskih reaktorjev (cepitvenih in fuzijskih), preiskave obvladovanja staranja in življenjske dobe reaktorja, raziskovanje naprednih gorivnih ciklusov in ravnanja z odpadki. Reaktor z visokim fluksom je tudi izobraževalna ustanova za strokovnjake na doktorskem in podoktorskem študiju, ki opravljajo raziskave v okviru nacionalnih ali evropskih programov.

Reaktor se uporablja tudi za komercialno izdelavo radioizotopov za več kot 60 % od 10 milijonov medicinskih diagnoz, opravljenih v Evropi vsako leto. Je pomemben dobavitelj za evropska radiofarmacevtska podjetja na tem področju. Poleg tega lahko zaradi njegove lokacije v Evropi njegovi proizvodi hitro pridejo v evropske medicinske centre. To je bistveno za večino trenutno uporabljanih kratkoživih izotopov.

Delovanje reaktorja Skupnosti z visokim fluksom je bilo podprto z vrsto dodatnih raziskovalnih programov.

Svet je 13. novembra 2012 sprejel štiriletni (2012–2015) dodatni raziskovalni program (Sklep Sveta 2012/709/Euratom – UL L 321/59, 20.11.2012) o delovanju reaktorja v Skupnem raziskovalnem središču v Pettnu na Nizozemskem, ki ga za Evropsko skupnost za atomsko energijo izvaja Skupno raziskovalno središče (JRC). Prispevek za dodatni raziskovalni program 2012–2015 so zagotovile tri sodelujoče države članice – Nizozemska, Francija in Belgija, in sicer v skupnem znesku 31,4 milijona EUR v štiriletnem obdobju. Navedeni znesek vključuje rezervacije za letne prispevke za sklad za razgradnjo reaktorja. Sedanji dodatni raziskovalni program se je iztekel 31. decembra 2015.

Ta predlog sklepa Sveta zadeva novi štiriletni program za delovanje reaktorja z visokim fluksom (2016–2019) na podlagi raziskovalnih dejavnosti Nuclear Research and consultancy Group – NRG (Nizozemska) in Commissariat à l'énergie atomique et aux énergies alternatives – CEA (Francija). Če bo reaktor z visokim fluksom še naprej redno obratoval in bo redno vzdrževan, bo prispevek za dodatni raziskovalni program 2016–2019 znašal 30,2 milijona EUR v štiriletnem obdobju. Navedeni znesek bo vključeval rezervacije za letne prispevke za sklad za razgradnjo reaktorja. Če bo upravljavec NRG v obdobju 2016–2019 nacionalnim varnostnim organom pred prijavo varnega ohranitvenega stanja predložil uradno obvestilo o dokončni zaustavitvi, bodo preostala plačila in zahtevki za dodelitev sredstev Komisije začasno ukinjeni.

•Skladnost z veljavnimi predpisi s področja zadevne politike

Ni relevantno.

•Skladnost z drugimi politikami Unije

Ni relevantno.

2.PRAVNA PODLAGA, SUBSIDIARNOST IN SORAZMERNOST

•Pravna podlaga

Predlog temelji na členu 7 Pogodbe Euratom.

•Subsidiarnost (za neizključno pristojnost)

Ni relevantno.

•Sorazmernost